ઉંચી એન્ટીબાયોટીક ગળીને આવેલા દર્દીઓને સામાન્ય રોગમાં પણ પ્રાથમિક કક્ષાની એન્ટીબાયોટીક અસર કરતી નથી. પરિણામે એવા દર્દીઓને વધુ ઉંચી એન્ટીબાયોટીક જ આપવી પડે છે અને તેવા દર્દી બહુ જલદી આખરી પ્રાપ્ય એન્ટીબાયોટીકના રેસીન્ટન્સ તરફ ધકેલાઈ જાય છે અને આખરી હાજર એન્ટીબાયોટીકથી જે રેસીન્ટન્ટ થઈ જાય તે માણસને પછી એ ખતરનાક બેક્ટેરીઆથી બચાવવાવાળું કોઈ રહેતું નથી. એના માટે આ પૃથ્વી પર પ્રલય આવી ચૂક્યો છે. આવી છેલ્લી હદે રેસીન્ટન્ટ થયેલા બેક્ટેરીઆ તે માણસોમાંથી બીજા માણસોમાં ફેલાઈ શકે છે અને તે દરેક માણસને બેસહાય અવસ્થામાં ધકેલી શકે છે. આમ, 'એન્ટીબાયોટીક પ્રલય'નો એ સમય એકવાર શરુ થયા પછી કેટલો ઝડપથી પ્રસરશે તેનો અંદાજો પણ આપણે લગાવી શકીએ તેમ નથી. એટલે તો વિદેશોમાં શક્ય હોય ત્યાં સુધી એન્ટીબાયોટીકનો ઉપયોગ ન કરવાની ચેતવણી ડોક્ટરોને આપી દેવાઈ છે.